Voor die huis geskiet: Ma na privaat hospitaal oorgeplaasArgieffoto Erika Pretorius, die 26-jarige ma van Primrose, Germiston wat verlede Dinsdagaand in die oprit van haar huis geskiet is, sterk aan nadat sy na ŉ privaat hospitaal oorgeplaas is. “Onder omstandighede gaan dit goed,” het Faan Pretorius, Erika se oom, Maandag aan Maroela Media gesê. “Sy word in die intensiewesorgeenheid onder verdowing gehou sedert sy van die Charlotte Maxeke-hospitaal na Millpark oorgeplaas is. Haar dokters is stelselmatig besig om haar by te bring. Sy het al haar oë oopgemaak, maar nog niemand herken nie.” Erika is ernstig beseer toe sy tydens die vermeende kaping agter in haar kop geskiet is. Die familie wag nog vir uitslae van toetse om die omvang van haar beserings te bepaal. Maroela Media het Donderdag berig Erika, en haar ma Carol (54), is tydens die kapingpoging in hul motor voor Erika se huis geskiet. Carol se seun, Helmut (14), het omstreeks 20:15 die hek vir sy suster oopgemaak, toe twee gewapende mans op die vroue afgestorm en albei in hul kop geskiet het. Erika se buurman het die skote gehoor en gaan ondersoek instel, waarna hy in die bors geskiet is. Die verdagtes het ŉ selfoon gebuit en in hul eie voertuig gevlug. Carol is later in die hospitaal dood. Ao. André de Jager, polisiewoordvoerder, het Maandag aan Maroela Media gesê niemand is nog in verband met die voorval in hegtenis geneem nie. Die polisie het aanvanklik ŉ saak van poging tot gewapende roof ondersoek, maar ondersoek nou ŉ saak van moord, poging tot moord en poging tot ŉ kaping.